**4. Ovlašćenja i obaveze u postupku sprovođenja neposrednih izbora za članove nacionalnih saveta nacionalnih manjina**

U postupku sprovođenja neposrednih izbora za članove nacionalnih saveta nacionalnih manjina, Republička izborna komisija, na osnovu Zakona o nacionalnim savetima nacionalnih manjina i Zakona o izboru narodnih poslanika, ima sledeća ovlašćenja, odnosno obaveze:

1. stara se o zakonitom sprovođenju neposrednih izbora,

2. donosi uputstvo za sprovođenje neposrednih izbora,

3. organizuje tehničku pripremu za izbore,

4. propisuje obrasce i pravila za sprovođenje izbornih radnji,

5. obezbeđuje budžetska sredstva za sprovođenje izbora,

6. utvrđuje iznos naknada za rad članova biračkih odbora, radnih tela Komisije i stručnih radnika u Službi Narodne skupštine koji učestvuju u radu organa za sprovođenje izbora,

7. prati primenu i daje objašnjenja u vezi sa primenom Zakona o nacionalnim savetima nacionalnih manjina, u delu koji se odnosi na izborni postupak,

 8. propisuje bliža pravila o uređenju prostorije za glasanje,

9. određuje i objavljuje biračka mesta na kojima će se glasati na neposrednim izborima,

10. obrazuje biračke odbore i imenuje predsednika i članove biračkih odbora i njihove zamenike,

11. propisuje bliža pravila o radu biračkih odbora,

12. propisuje pravila za postupanje lica koja prate rad organa za sprovođenje izbora,

13. omogućava zainteresovanim posmatračima praćenje rada organa za sprovođenje izbora,

14. prima izborne liste kandidata za članove nacionalnih saveta nacionalnih manjina koju predlažu grupa birača upisanih u poseban birački spisak nacionalne manjine, udruženje čiji se ciljevi ostvaruju u oblasti zaštite prava nacionalne manjine, odnosno registrovana politička stranka nacionalne manjine,

15. proglašava izbornu listu sastavljenu i podnetu u skladu sa zakonom,

16. omogućava predlagačima proglašenih izbornih lista da njihovi predstavnici nadgledaju rad organa za sprovođenje izbora,

17. odbacuje neblagovremene izborne liste,

18. nalaže otklanjanje nedostataka izborne liste koji su smetnja za njeno proglašenje,

19. odbija proglašenje izborne liste koja sadrži nedostatke, ukoliko njen predlagač ne otkloni te nedostatke u predviđenom roku,

20. dostavlja predlagaču izborne liste rešenje o proglašenju izborne liste, odnosno odbacivanju ili odbijanju njenog proglašenja, kao i zaključak o nalaganju otklanjanja nedostataka izborne liste,

21. utvrđuje i objavljuje zbirnu izbornu listu za svaki nacionalni savet nacionalne manjine za koji se sprovode neposredni izbori,

22. obustavlja izbore ako se ne prijavi nijedna izborna lista, ako nijedna prijavljena izborna lista ne bude proglašena i ako iz zakonom propisanih razloga ne bude utvrđena zbirna izborna lista, o čemu obaveštava ministarstvo u čijem su delokrugu poslovi ljudskih i manjinskih prava,

23. utvrđuje broj glasačkih listića, koji mora biti jednak broju birača upisanih u posebne biračke spiskove nacionalnih manjina,

24. bliže propisuje oblik i izgled glasačkih listića, način i kontrolu njihovog štampanja i dostavljanje i rukovanje glasačkim listićima,

25. priprema i overava glasačke listiće,

26. unosi izmene (upis, brisanje ili ispravka) u izvode iz posebnih biračkih spiskova, po zaključenju posebnih biračkih spiskova,

27. utvrđuje i objavljuje konačan broj birača za svaku nacionalnu manjinu, kao i broj birača po biračkim mestima, i to ukupan za svako biračko mesto i razvrstan po nacionalnim manjinama,

28. priprema za svaki birački odbor materijal za glasanje,

29. utvrđuje bliža uputstva o merama kojima se obezbeđuje tajnost glasanja,

30. utvrđuje preliminarne rezultate izbora,

31. rešava o prigovorima podnetim zbog povrede izbornog prava u toku izbora ili nepravilnosti u postupku predlaganja odnosno izbora,

32. poništava izbore zbog nepravilnosti u sprovođenju izbora u slučajevima utvrđenim zakonom,

33. raspisuje ponovne izbore,

34. objavljuje izveštaj o ukupnim rezultatima izbora,

35. predlagačima izbornih lista, u slučajevima utvrđenim zakonom, obezbeđuje primerak, odnosno overenu fotokopiju zapisnika o radu biračkog odbora,

36. dodeljuje mandate članova nacionalnog saveta kandidatima sa izbornih lista koje su osvojile mandate,

37. objavljuje akt o dodeli mandata članova nacionalnog saveta i dostavlja ga ministarstvu u čijem su delokrugu poslovi ljudskih i manjinskih prava,

38. kandidatima kojima su dodeljeni mandati člana nacionalnog saveta izdaje uverenje o izboru za člana nacionalnog saveta,

39. izveštava Narodnu skupštinu o sprovedenim izborima,

40. nakon sprovedenih izbora, odnosno nakon konstituisanja nacionalnih saveta, popunjava upražnjena mesta članova nacionalnih saveta,

41. dostavlja podatke organima nadležnim za prikupljanje i obradu statističkih podataka,

42. određuje način uvida, čuvanja i rukovanja izbornim materijalom.